Eesti Vabariigi haridusseaduse ja teiste seaduste muutmise seaduse

(õppimiskohustuse kehtestamine) eelnõu seletuskirja juurde

Lisa 1

 Vabariigi Valitsuse määruste rakendusakti kavandid

KAVAND 1

VABARIIGI VALITSUSE

MÄÄRUS

**Kutseõppe tasemeõppe tasu suuruse**

**määramise alused ja piirmäärad**

**riigi- ja munitsipaalkoolides**

Määrus kehtestatakse kutseõppeasutuse seaduse § 471 lõike 10 alusel.

**§ 1.  Määruse reguleerimisala**

Käesolev määrus kehtestab kutseõppe tasemeõppe tasu suuruse määramise alused ja piirmäärad riigi- ja munitsipaalkoolides.

**§ 2. Kutseõppe tasemeõppe tasu piirmäärade alused**

(1) Kutseõppe tasemeõppe tasu piirmäärade kehtestamisel lähtutakse õppeteenuse pakkumisega seotud kuludest. Ülemmäära fikseerimiseks lisatakse alammäärale 20 kuni 30%.

(2) Õppeteenuse pakkumisega seotud kulud on õpetajate tööjõukulud, õpetajate, direktori, õppekasvatusala juhtivtöötajate ja tugispetsialistide täienduskoolituse kulud, õppevara, õppematerjal ning info- ja kommunikatsioonitehnoloogia kulud, õpilase arengu toetamisega seotud kulud, õpilaspileti väljaandmisega ja muu õppega otseselt seotud kulud. Tasumäära arvestatakse ka kooli haldus- ja juhtimiskulud.

(3) Kutseõppe tasemeõppe tasu piirmäärade arvestuses ei võeta aluseks praktika riietuse, isiklike töövahendite, kutseeksami sooritamise ja käesoleva paragrahvi lõikes 2 nimetamata õppevahendite kulusid.

**§ 3.** **Kutseõppe tasemeõppe tasu piirmäärad**

(1) Kutseõppe tasemeõppe õppekulude hüvitamise tasu piirmäärad on kehtestatud käesoleva määruse lisas.

(2) Kutseõppe tasemeõppe õppekulude hüvitamise tasu piirmäärad on esitatud kutseõppe õppevaldkondade kaupa, välja arvatud humanitaaria ja kunstide õppevaldkond, kus on eraldi esitatud muusika ja esituskunstide õppekavarühma tasu piirmäärad.

**§ 4. Koolituskoha tasu suurus**

(1) Koolituskoha tasu suuruse kehtestab kooli nõukogu hiljemalt vastuvõtu alguseks, arvestades õppekava mahtu ja käesoleva määruse lisas toodud tasu lubatavat vahemikku Eesti kutsehariduse ainepunkti (EKAP) kohta.

(2) Õppekaval, mille lõpetamise eeldus on kutseeksami sooritamine, lisab kool koolituskoha tasu suurusele [valdkonna eest vastutava ministr](https://www.riigiteataja.ee/akt/dyn%3D113032019010%26id%3D113072016005)i määrusega kehtestatud kutseõppe tasemeõppe õpilase kutseeksami kulu ülemmäära arvesse võttes kutseeksami läbiviimisega seotud kulu või teavitab õpilast hiljemalt õppesse vastuvõtmisel selle eraldiseisvast tasumise kohustusest.

(3) Õppeaasta jooksul ei ole lubatud koolituskoha tasu muuta. Kahe õppeaasta vahel ei ole lubatud tasu tõsta rohkem kui 10%. Koolituskoha tasu tõstmisel ei tohi koolituskoha ühe EKAP-i hind ületada käesoleva määruse lisas kehtestatud tasu ülemmäära.

**§ 5. Määruse jõustumine**

Käesolev määrus jõustub 1. jaanuaril 2025 aastal.

Lisa: Õppekulude hüvitamise tasu piirmäärad

Kaja Kallas

Peaminister

Kristina Kallas

haridus- ja teadusminister

Taimar Peterkop

riigisekretär

Vabariigi Valitsuse xx. kuu 2024. a määrus nr xx

„Kutseõppe tasemeõppe õppekulude hüvitamise

tasu suuruse määramise alused ja tasumäärad

riigi- ja munitsipaalkoolides“

Lisa

**Õppekulude hüvitamise tasu piirmäärad**

1. Kooli kehtestatava koolipõhise õppe tasu vahemikud õppevaldkonna või õppekavarühma lõikes ühe Eesti kutsehariduse ainepunkti (EKAP) kohta

|  |  |
| --- | --- |
|  **Õppevaldkond** | **Tasu piirmäärad****1 EKAP-i kohta** |
| Ärindus, haldus ja õigus | 35-45€ |
| Tervis ja heaolu | 45-55€ |
| IT ja kommunikatsioonitehnoloogia | 45-55€ |
| Loodusteadused, matemaatika ja statistika | 45-55€ |
| Teenindus | 45-55€  |
| Humanitaaria ja kunst, v.a muusika ja esituskunstid | 65-80€ |
| Humanitaaria ja kunst – muusika ja esituskunstid | 185-225€  |
| Tehnika, tootmine ja ehitus  | 50-65€ |
| Põllumajandus, metsandus, kalandus ja veterinaaria | 60-75€ |
| Üldõppekavad- Isikuarengu õppekavarühm | 50-65€ |

2. Töökohapõhise õppe tasumäärad kõigis õppevaldkondades välja arvatud humanitaaria ja kunsti valdkonna muusika ja esituskunstide õppekavarühmas on 65-80 €.

KAVAND 2

VABARIIGI VALITSUSE

MÄÄRUS

**Vabariigi Valitsuse määruste muutmine seoses**

**Eesti Vabariigi haridusseaduse ning teiste seaduste**

**muutmise seaduse (õppimiskohustuse kehtestamine)**

**eelnõu seadusena jõustumisega**

Määrus kehtestatakse Eesti Vabariigi haridusseaduse § 366 lõike 4, kutseõppeasutuse seaduse § 22 alusel

**§ 1. Vabariigi Valitsuse 5. augusti 2004. a määruse nr 265 „Eesti hariduse infosüsteemi asutamine ning põhimäärus“ muutmine**

Vabariigi Valitsuse 5. augusti 2004. a määruses nr 265 „Eesti hariduse infosüsteemi asutamine ning põhimäärus“ tehakse järgmised muudatused:

**1)** paragrahvi 5 lõikesse 3 lisatakse punkt 7 järgmises sõnastuses:

„7) vastuvõtuandmete alamregister.“;

**2)** paragrahvi 7 lisatakse lõige 3 järgmises sõnastuses:

„(3) Vastuvõtuandmete alamregistri andmetele on juurdepääsuõigus:

1) õppeasutusel ja kohalikul omavalitsusel seaduses ja selle alusel antud õigusaktis sätestatud ülesannete täitmiseks;

2) õpilaskandidaadil või tema esindajal teda või esindatavat puudutavate andmete osas vastuvõtuandmete alamregistri elektroonilise keskkonna/kasutajaliidese kaudu;

3) õppeasutusel nõusoleku alusel, kui andmete töötlemine ei toimu avaliku ülesande täitmiseks.“;

**3)** paragrahvi 81 lisatakse lõige 31 järgmises sõnastuses:

„(31) Vastuvõtuandmete alamregistri andmeid säilitatakse vastuvõtuandmete alamregistris vastuvõtutoimingute lõpetamisest kuus kuud. Pärast säilitamise tähtaega andmed anonüümitakse ja arhiveeritakse.“;

**4)** määrust täiendatakse peatükiga 72. järgmises sõnastuses:

**„72. peatükk**

**VASTUVÕTUANDMETE ALAMREGISTER**

**§ 428. Vastuvõtuandmete alamregistri pidamise eesmärk**

Alamregistri pidamise eesmärk on:

1) võimaldada õpilastel esitada taotlusi õppeasutusse õppima asumiseks;

2) anda õppeasutustele, õppeasutuste pidajatele ja riigile ning kohalikule omavalitsusele teavet õpilaste kooli vastuvõtmise ja õpingute jätkamise kohta;

3) anda teavet haridusstatistika ja uuringute tegemiseks ning strateegiliseks juhtimiseks.

**§ 429. Vastuvõtuandmete alamregistri andmete koosseis**

Vastuvõtuandmete alamregistrisse kantakse järgmised andmed:

1) õppeasutuses vabade vastuvõetavate kohtade arv, vajadusel info kui õppekoht on tasuline;

2) õppeasutuse vastuvõtutingimused;

3) õpilaskandidaadi üldandmed - isikukood või sünniaeg, ees- ja perekonnanimi ning kontaktandmed;

4) alaealise õpilaskandidaadi eeskostja või esindaja andmed- isikukood või sünniaeg, ees- ja perekonnanimi ning kontaktandmed;

5) vastuvõttu korraldava õppeasutuse vastuvõtutingimuste täitmiseks esitatav info õpilaskandidaadi kohta;

6) õpilaskandidaadi või esindaja tahteavaldus(ed)- sh andmed kooli ning õppekava osas kuhu vastuvõttu taotletakse ja koolikoha vastuvõtu kinnitus;

7) vastuvõtutingimuste täitmise tulemused, millest moodustub pingerida;

8) õppeasutuse vastus õpilaskandidaadi taotlusele;

9) muud andmed vastuvõtu protsessis.

**§ 4210. Vastuvõtuprotsessi alamregistrisse andmete esitajad ja andmete alamregistrisse kandmise kord**

(1) Andmed õppeasutuses avatava vastuvõtu kohta, sh vabade kohtade arv, vastuvõtu tingimused ja vastuvõtutingimuste täitmise tulemused, kannab registrisse õppeasutus.

(2) Andmed õpilaskandidaadi, vajadusel tema esindaja kohta esitab isik ise või saadakse andmed infosüsteemide andmevahetuskihi kaudu rahvastikuregistrist.

(3) Kui vastuvõtutaotlus esitatakse õppeasutusele väljaspool elektroonilist keskkonda, kannab taotluse andmed alamregistrisse taotluse vastu võtnud kool taotluse esitamise päeval.

(4) Vastuvõttu korraldava õppeasutuse vastuvõtutingimuste täitmiseks esitatavad õpilaskandidaadi andmed, nt riigieksamite punktid ning põhikooli ühtlustatud eksamite tulemused võib pärida eksamite infosüsteemist (edaspidi *EIS*).

(5) Vastuvõttu korraldava õppeasutuse vastuvõtutingimuste täitmiseks vajaminevaid õpilaskandidaadi andmeid võib pärida ka registri teistest alamregistritest.

(6) Andmeid esitatakse vastuvõtuandmete alamregistrisse elektroonilise keskkonna kaudu või infosüsteemide andmevahetuskihi X-tee vahendusel. Andmete esitamisel elektroonilises keskkonnas identifitseeritakse andmete esitajad riigi autentimisteenuse või HarID abil.

(7) Õppeasutuse esindaja juurdepääsuõiguse alamregistrile vormistab registri vastutav töötleja.

**§ 4212. Juurdepääs vastuvõtuandmete alamregistri andmetele ja andmete väljastamine**

(1) Kohalikul omavalitsusel on seaduses ja selle alusel antud õigusaktis sätestatud ülesannete täitmise eesmärgil ja ulatuses õigus pääseda juurde alamregistri andmetele või saada neist väljavõtteid.

(2) Tehniliste võimaluste olemasolul tagab registri vastutav töötleja kohalikule omavalitsusele õppimiskohustusega isikute seiramise ülesande täitmiseks elektroonilise keskkonna või X-tee teenuse andmete edastamiseks.

(3) Kohaliku omavalitsuse esindaja juurdepääsuõiguse alamregistri andmetele vormistab registri vastutav töötleja.

(4) Õpilaskandidaadil on juurdepääs teda puudutavate andmete osas vastuvõtuandmete alamregistri elektroonilise keskkonna kaudu.

(5) Alaealise õpilaskandidaadi andmetele tagatakse juurdepääs tema seaduslikule esindajale.

(6) Juurdepääs alamregistri andmetele elektroonilises keskkonnas tagatakse riigi autentimisteenuse või HarID kaudu.“.

**§ 2.** **Vabariigi Valitsuse 16. detsembri 2010. a määruse nr 182 „Põhikooli lihtsustatud riiklik õppekava“ muutmine**

Vabariigi Valitsuse 16. detsembri 2010. a määruses nr 182 „Põhikooli lihtsustatud riiklik õppekava“ tehakse järgmised muudatused:

**1)** paragrahvi 4 lõige 6 ja 7 sõnastatakse järgmiselt:

„(6) Toimetulekuõppe õpilase nominaalne õppeaeg põhikoolis on 11 aastat ning hooldusõppe õpilase nominaalne õppeaeg põhikoolis on 12 aastat.

(7) Põhikooli lõpetanud lihtsustatud õppe ja toimetulekuõppe õpilasele pakub kool lisaõpet vastavalt põhikooli- ja gümnaasiumiseaduse §-le 50.“;

**2)** paragrahvi 5 lõige 5 sõnastatakse järgmiselt:

„(5) Kooli õppekavas kirjeldatakse loovtöö temaatika valik, juhendamise, töö koostamise ja hindamise põhimõtted.“;

**3)** paragrahvi 5 lõige 7 punkt 1 sõnastatakse järgmiselt:

„1) lihtsustatud õppe õppeainete õpitulemused kooliastmeti ja klassiti, õppesisu klassiti.“;

**4)** määruse lisad 1–3 kehtestatakse uues sõnastuses.

**§ 3. Vabariigi Valitsuse 6. jaanuari 2011. a määruse nr 1 „Põhikooli riiklik õppekava“ muutmine**

Vabariigi Valitsuse 6. jaanuari 2011. a määruses nr 1 „Põhikooli riiklik õppekava“ tehakse järgmised muudatused:

**1)** paragrahvi 15 lõige 9 sõnastatakse järgmiselt:

„(9) Õpilase mitteformaalõppes või mõnes teises haridusasutuses läbitud õppe arvestamise eesmärk formaalõppe osana on toetada elukestva õppe põhimõtete rakendumist ning pakkuda igale õpilasele õpimotivatsiooni toetavaid valikuterohkeid ja kättesaadavaid õpivõimalusi, mis tagavad õpilasele sujuva liikumise haridustasemete ja -liikide vahel.“;

**2)** paragrahvi 15 täiendatakse lõigetega 91 ja 92 järgmises sõnastuses:

„(9¹) Kool arvestab õpilase või piiratud teovõimega õpilase puhul vanema taotluse alusel õpilase õppimist mitteformaalõppes või mõnes teises haridusasutuses, õpetatava osana, tingimusel, et see võimaldab õpilasel saavutada kooli või individuaalse õppekavaga määratud õpitulemusi.

(9²) Õpilase mitteformaalõppes või mõnes teises haridusasutuses läbitud õppe arvestamise alused kirjeldatakse kooli õppekava üldosas.“;

**3)** paragrahvi 17 lõike 7 esimesest lausest jäetakse välja sõna „varasemalt“;

**4)** paragrahvi 19 lõikest 3 jäetakse välja sõna „kirjalikku“;

**5)** paragrahvi 22 lõige 3 sõnastatakse järgmiselt:

„(3) Kokkuvõtva hindamisena mõistetakse ka teadmiste ja oskuste tõendamist juhul, kui kool vastavalt § 15 lõikele 9¹ arvestab õpilase õppimist mitteformaalõppes või mõnes teises haridusasutuses õpetatava osana.“;

**6)** paragrahvi 22 täiendatakse lõikega 31 järgmises sõnastuses:

„(31) Mitteformaalõppes või mõnes teises haridusasutuses omandatud õpitulemuste hindamisel lähtutakse kooli õppekavas kirjeldatud hindamise alustest ja konkreetse õppeaine hindamise erisustest.“;

**6)** paragrahvi 22 lõige 12 tunnistatakse kehtetuks;

**7)** paragrahvi 23 lõiked 11 ja 12 sõnastatakse järgmiselt:

„(11) Õpilane, kelle õppekeel ei ole eesti keel, kes õpib keelekümblusklassis või kes õpib eesti keelt teise keelena, võib lõikes 1 nimetatud eesti keele eksami asemel sooritada üle kahe keeleoskustaseme eesti keel teise keelena ühtsete ülesannetega lõpueksami, mis on ühitatud eesti keele B1 või B2 keeleoskustasemega.

(12) Õpilane, kelle emakeel Eesti hariduse infosüsteemi alusel ei ole eesti keel ja kes on asunud hiljemalt 2023/2024 õppeaastal õppima eesti keele ainekava alusel võib sooritada põhikooli lõpetamiseks eesti keel teise keelena eksami.“;

**8)** paragrahvi 23 täiendatakse lõikega 13 järgmises sõnastuses:

„(13) Põhikooli lõpetamiseks peab õpilane saavutama üle kahe keeleoskustaseme eesti keel teise keelena ühtsete ülesannetega lõpueksamil vähemalt 50 protsenti maksimaalsest tulemusest. “;

**9)** paragrahvi 24 lõike 6 punkti 5 lisatakse pärast sõna korraldus sõnad „, sealhulgas mitteformaalõppes või mõnes teises haridusasutuses omandatud õpitulemuste arvestamise alused“.

**§ 3.** **Vabariigi Valitsuse 6. jaanuari 2011. a määruse nr 2 „Gümnaasiumi riiklik õppekava“ muutmine**

Vabariigi Valitsuse 6. jaanuari 2011. a määruses nr 2 „Gümnaasiumi riiklik õppekava“ tehakse järgmised muudatused:

**1)** paragrahvi 11 lõike 1 esimene lause sõnastatakse järgmiselt:

„Õpilase õppekoormus gümnaasiumis on 96 (mittestatsionaarse õppe vormis 72) kursust (1 kursus on 35 õppetundi või 1,5 arvestuspunkti).“;

**2)** paragrahvi 11 lõiget 4 täiendatakse teise lausega järgmises sõnastuses:

„Õpilasel, kes õpib eesti keelt teise keelena, on üks kohustuslik võõrkeel.“

**3)** paragrahvi 11 lõige 5 sõnastatakse järgmiselt:

„(5) Õpilase kohustusliku õppekoormuse hulka arvatakse valikõppeaine riigikaitseõpetuse käesoleva määruse lisas 12 nimetatud valikkursus „Riigikaitse” ning valikkursusena õpilasuurimus või praktiline töö, mille maht sätestatakse kooli õppekavas, kusjuures see ei tohi olla vähem kui 35 õppetundi või 1,5 arvestuspunkti.“;

**4)** paragrahvi 11 täiendatakse lõigetega 71, 72 ja 73 järgmises sõnastuses:

„(71) Õpilase mitteformaalõppes või mõnes teises haridusasutuses läbitud õppe arvestamise eesmärk formaalõppe osana on toetada elukestva õppe põhimõtete rakendumist ning pakkuda igale õpilasele õpimotivatsiooni toetavaid valikuterohkeid ja kättesaadavaid õpivõimalusi, mis tagavad õpilasele sujuva liikumise haridustasemete ja -liikide vahel.

(72) Kool arvestab õpilase või piiratud teovõimega õpilase puhul vanema taotluse alusel õpilase õppimist mitteformaalõppes või mõnes teises haridusasutuses, õpetatava osana, tingimusel, et see võimaldab õpilasel saavutada kooli või individuaalse õppekavaga määratud õpitulemusi.

(73) Õpilase mitteformaalõppes või mõnes teises haridusasutuses läbitud õppe arvestamise alused kirjeldatakse kooli õppekava üldosas.“;

**5)** paragrahvi 11 lõike 9 esimene lause sõnastatakse järgmiselt:

„Lõimitud aine- ja keeleõppe kasutamiseks, kutseõppe läbiviimiseks ja piirkondliku eripära või kooli omapära arvestamiseks võib siduda õppeaine kursusi omavahel (sealhulgas kohustuslikke ja valikkursusi), rakendada õppemahu arvestamise alusena arvestuspunkte; samuti võib kooli hoolekogu nõusolekul muuta riikliku õppekava kohustuslike õppeainete ja läbivate teemade nimistut ning muuta tunnijaotusplaani.“;

**6)** paragrahvi 13 lõikest 2 jäetakse välja sõna „varasemalt“;

**7)** paragrahvi 18 lõige 2 sõnastatakse järgmiselt:

„(2) Kokkuvõtva hindamisena mõistetakse ka teadmiste ja oskuste tõendamist juhul, kui kool arvestab vastavalt „Põhikooli- ja gümnaasiumiseaduse” § 17 lõikele 4 õpilase õppimist mitteformaalõppes või mõnes muus haridusasutuses koolis õpetatava osana. Mitteformaalõppes või mõnes teises haridusasutuses omandatud õpitulemuste hindamisel lähtutakse kooli õppekavas kirjeldatud hindamise alustest ja konkreetse õppeaine või kursuse hindamise erisustest.“;

**8)** paragrahvi 18 lõige 4 sõnastatakse järgmiselt:

„(4) Õpilane, kes on gümnaasiumis õppinud eesti keelt teise keelena, peab sooritama eesti keele või eesti keele teise keelena riigieksami.“;

**9)** paragrahvi 18 täiendatakse lõikega 41 järgmises sõnastuses:

„(41) Gümnaasiumi lõpetamiseks tuleb sooritada üle kahe keeleoskustaseme eesti keel teise keelena riigieksami, mis on ühitatud B2 või C1 keeleoskustasemega.“;

**10)** paragrahvi 19 lõige 6 punkt 2 sõnastatakse järgmiselt:

„2) õppekorraldus, sealhulgas vähemalt kohustuslike kursuste ja kooli pakutavate valikkursuste ning valikõppeainete kirjeldused, õppesuundade kirjeldused nende olemasolul, õpilase õppekoormuse kujundamise põhimõtted, sealhulgas mitteformaalõppes või mõnes teises haridusasutuses omandatud õpitulemuste arvestamise kord, hariduslike erivajadusega õpilaste õppe korraldus, õpilasuurimuse või praktilise töö korraldus, erinevate õppekeelte kasutamine;“.

**§ 4. Vabariigi Valitsuse 26. augusti 2013. a määruse nr 130 „Kutseharidusstandard“ muutmine**

Vabariigi Valitsuse 26. augusti 2013. a määruses nr 130 „Kutseharidusstandard“ tehakse järgmise muudatused:

**1)** paragrahvi 3 lõige 8 tunnistatakse kehtetuks;

**2)** paragrahvi 9 lõige 3 tekstiosa § 32 lõikes 8“ asendatakse tekstiga „§ 321 lõikes 3“;

**3)** paragrahvi 10 lõiked 5-7 tunnistatakse kehtetuks;

**4)** paragrahvi 11 lõige 1 sõnastatakse järgmiselt:

„(1) Õppe maht teise taseme kutseõppes on 30 kuni 120 arvestuspunkti.“

**5)** paragrahvi 11 lõige 3 tunnistatakse kehtetuks;

**6)** paragrahvi 12 lõige 11 tunnistatakse kehtetuks;

**7)** paragrahvi 12 täiendatakse lõikega 12 järgmises sõnastuses:

„(12) Ettevalmistav õpe loetakse lõpetatuks pärast individuaalses õppekavas kirjeldatud õpiväljundite saavutamist ja õppimiskohustuslike noorte puhul täiendavalt keskharidus- või kutseõppesse vastuvõtmist.“;

**8)** paragrahvi 13 lõiked 10 ja 11 tunnistatakse kehtetuks;

**§ 5. Määruse jõustumine**

Käesolev määrus jõustub ….

Kaja Kallas

Peaminister

Kristina Kallas

haridus- ja teadusminister

Taimar Peterkop

Riigisekretär

Lisa 1 Lihtsustatud õpe

Lisa 2 Toimetulekuõpe

Lisa 3 Hooldusõpe